JY LEES NOU 31 jaar later: John Kani en Sandra Prinsloo by Aardklop
Hoor jy hoe klop-klop dit vir die kuns? Die Aardklop-kunstefees is terug en Potchefstroom bly sy huis! Woensdag was die feesbekendstelling en bestuurder Alexa Strachan is baie opgewonde oor wat die fees vanjaar alles gaan bied.
Ná 31 jaar tree die teater-ikone Sandra Prinsloo en John Kani weer saam op in 'n produksie, So ry Miss Daisy. Die première van die Afrikaanse vertaling van die bekende Broadway-toneelstuk en Oscar-bekroonde rolprentDriving Miss Daisy is vanjaar by Aardklop.
Sandra en John was in 1985 saam op die verhoog in Miss Julie. Dié omstrede toneelstuk oor die romantiese verhouding tussen 'n blanke sosiale vlinder en 'n swart man het plaaslik 'n opskudding veroorsaak en internasionaal aandag getrek met vyfster-resensies, onder meer by die Edinburgh Fringe Festival.
In 1989 het Hollywood-akteurs Morgan Freeman en Jessica Tandy die hoofrolle in die rolprent Driving Miss Daisy vertolk. Jessica het met haar vertolking die Oscar vir beste aktrise gewen en Morgan het 'n Oscar-benoeming gekry.
'n Ander debuutproduksie is Beurtkrag, 'n verhoudingsdrama met Ivan Botha en Donnalee Roberts.
Daar sal ook gevestigde produksies aangebied word soos Die vrou uit die see met Jana Strydom en Neels van Jaarsveld, 'n Geworry met Elize Cawood en Wilson Dunster, en Hond met Frank Opperman.